erhwenkuo/poetry-chinese-zhtw huggingface dataset:
懷山居邀松陽子同作
作者：李德裕（唐）

我有愛山心，如饑複如渴。出谷一年餘，常疑十年別。春思巖花爛，夏憶寒泉冽。秋憶泛蘭卮，冬思玩松雪。晨思小山桂，暝憶深潭月。醉憶剖紅梨，飯思食紫蕨。坐思藤蘿密，步憶莓苔滑。晝夜百刻中，愁腸幾回絕。每念羊叔子，言之豈常輟。人生不如意，十乃居七八。我未及懸輿，今猶佩朝紱。焉能逐糜鹿，便得遊林樾。範恣滄波舟，張懷赤松列。惟應詎身恤，豈敢忘臣節。器滿自當欹，物盈終有缺。從茲返樵徑，庶可希前哲。
思歸赤松村呈松陽子
作者：李德裕（唐）

昔人思避世，惟恐不深幽。禽慶潛名嶽，鴟夷漾釣舟。顧餘知止足，所樂在歸休。不似尋山者，忘家恣遠遊。
近臘對雪有懷林居
作者：李德裕（唐）

蓬門常晝掩，竹徑寂無人。鳥起飄松霰，麇行動穀榛。應知禽魚侶，合與薜蘿親。遙憶平皋望，溪煙已發春。
思山居一十首：清明後憶山中
作者：李德裕（唐）

遙思寒食後，野老林下醉。月照一山明，風吹百花氣。飛泉與萬籟，彷彿疑簫吹。不待曙華分，已應喧鳥至。
思山居一十首：題寄商山石
作者：李德裕（唐）

綺皓巖中石，嘗經伴隱淪。紫芝呈幾曲，紅蘚閟千春。聊用支琴尾，寧惟倚病身。自知來處所，何暇問嚴遵。
思山居一十首：憶種苽時
作者：李德裕（唐）

尚平方畢娶，疏廣念歸期。澗底松成蓋，簷前桂長枝。徑閑芳草合，山靜落花遲。雖有苽園在，無因及種時。
思山居一十首：春日獨坐思歸
作者：李德裕（唐）

壯齡心已盡，孤賞意猶存。豈望圖麟閣，惟思臥鹿門。無謀堪適野，何力可拘原。只有容身去，幽山自灌園。
思山居一十首：思登家山林嶺
作者：李德裕（唐）

自知無世用，只是愛山遊。舊有嵇康懶，今慚趙武偷。登巒未覺疾，泛水便忘憂。最惜殘筋力，捫蘿遍一丘。
思山居一十首：思鄉園老人
作者：李德裕（唐）

常羨蓽門翁，所思惟歲稔。遙知松月曙，尚在山窗寢。蘭氣入幽簾，禽言傍孤枕。晨興步巖徑，更酌寒泉飲。
思山居一十首：寄龍門僧
作者：李德裕（唐）

龍門有開士，愛我春潭碧。清景出東山，閑來玩松石。應憐林壑主，遠作滄溟客。為我謝此僧，終當理歸策。
思山居一十首：憶藥苗
作者：李德裕（唐）

溪上藥苗齊，豐茸正堪掇。皆能扶我壽，豈止堅肌骨。味掩商山芝，英逾首陽蕨。豈如甘穀士，只得香泉啜。
思山居一十首：憶村中老人春酒
作者：李德裕（唐）

二叟茅茨下，清晨飲濁醪。雨殘紅芍藥，風落紫櫻桃。巢燕銜泥疾，簷蟲掛網高。閑思春穀事，轉覺宦途勞。
思山居一十首：憶葛勝木禪床
作者：李德裕（唐）

憶我齋中榻，寒宵幾獨眠。管甯穿亦坐，徐孺去常懸。蟲網垂應遍，苔痕染更鮮。何人及身在，歸對老僧禪。
思山居一十首：初夏有懷山居
作者：李德裕（唐）

山中有所憶，夏景始清幽。野竹陰無日，巖泉冷似秋。翠岑當累榭，皓月入輕舟。只有思歸夕，空簾且夢遊。
張公超谷中石
作者：李德裕（唐）

鼓篋依綠槐，橫經起秋霧。有時連嶽客，尚辦絃歌處。自予去幽谷，誰人襲芳杜。空留古苔石，對我巖中樹。
初歸平泉，過龍門南嶺，遙望山居即事
作者：李德裕（唐）

初歸故鄉陌，極望且徐輪。近野樵蒸至，平泉煙火新。農夫饋雞黍，漁子薦霜鱗。惆悵懷楊僕，慚為關外人。
伊川晚眺
作者：李德裕（唐）

桑葉初黃梨葉紅，伊川落日盡無風。漢儲何假終南客，甪裡先生在谷中。
潭上喜見新月
作者：李德裕（唐）

簪組十年夢，園廬今夕情。誰憐故鄉月，複映碧潭生。皓彩松上見，寒光波際輕。還將孤賞意，暫寄玉琴聲。
郊外即事寄侍郎大尹
作者：李德裕（唐）

高秋慚非隱，閑林喜退居。老農爭席坐，稚子帶經鋤。竹徑難回騎，仙舟但跂予。豈知陶靖節，只自愛吾廬。
山居遇雪喜道者相訪
作者：李德裕（唐）

幽居近谷西，喬木與山齊。野竹連池合，巖松映雪低。喜君來白社，值我在青溪。應笑於陵子，遺榮自灌畦。
雪霽晨起
作者：李德裕（唐）

雪覆寒溪竹，風卷野田蓬。四望無行跡，誰憐孤老翁。
洛中士君子多以平泉見呼愧獲方外之名因以此詩為報奉寄劉賓客
作者：李德裕（唐）

非高柳下逸，自愛竹林閑。才異居東裡，愚因在北山。徑荒寒未掃，門設晝長關。不及鴟夷子，悠悠煙水間。
早春至言禪公法堂憶平泉別業
作者：李德裕（唐）

昔我伊原上，孤遊竹樹間。人依紅桂靜，鳥傍碧潭閑。松蓋低春雪，藤輪倚暮山。永懷桑梓邑，衰老若為還。
峽山亭月夜獨宿對櫻桃花有懷伊川別墅金陵作
作者：李德裕（唐）

皎月照芳樹，鮮葩含素輝。愁人惜春夜，達曙想巖扉。風靜陰滿砌，露濃香入衣。恨無金穀妓，為我奏思歸。
春暮思平泉雜詠二十首：望伊川
作者：李德裕（唐）

遠村寒食後，細雨度川來。芳草連溪合，梨花映墅開。槿籬懸落照，松徑長新苔。向夕亭皋望，遊禽幾處回。
春暮思平泉雜詠二十首：潭上紫藤
作者：李德裕（唐）

故鄉春欲盡，一歲芳難再。巖樹已青蔥，吾廬日堪愛。幽溪人未去，芳草行應礙。遙憶紫藤垂，繁英照潭黛。
春暮思平泉雜詠二十首：書樓晴望
作者：李德裕（唐）

幽居人世外，久厭市朝喧。蒼翠連雙闕，微茫認九原。殘紅映鞏樹，斜日照轘轅。薄暮柴扉掩，誰知仲蔚園。
春暮思平泉雜詠二十首：西嶺望鳴皋山
作者：李德裕（唐）

高秋對涼野，四望何蕭瑟。遠見鳴皋山，青峰原上出。晨興采薇蕨，向暮歸蓬蓽。詎假數揮金，餐和養餘日。
春暮思平泉雜詠二十首：瀑泉亭
作者：李德裕（唐）

向老多悲恨，淒然念一丘。巖泉終古在，風月幾年遊。菌閣饒佳樹，菱潭有釣舟。不如羊叔子，名與峴山留。
春暮思平泉雜詠二十首：紅桂樹
作者：李德裕（唐）

欲求塵外物，此樹是瑤林。後素合餘絢，如丹見本心。妍姿無點辱，芳意託幽深。願以鮮葩色，淩霜照碧潯。
春暮思平泉雜詠二十首：金松
作者：李德裕（唐）

臺嶺生奇樹，佳名世未知。纖纖疑大菊，落落是松枝。照日含金晰，籠煙淡翠滋。勿言人去晚，猶有歲寒期。
春暮思平泉雜詠二十首：月桂
作者：李德裕（唐）

何年霜夜月，桂子落寒山。翠幹生巖下，金英在世間。幽崖空自老，清漢未知還。惟有涼秋夜，嫦娥來暫攀。
春暮思平泉雜詠二十首：山桂
作者：李德裕（唐）

吾愛山中樹，繁英滿目鮮。臨風飄碎錦，映日亂非煙。影入春潭底，香凝月榭前。豈知幽獨客，賴此當朱弦。
春暮思平泉雜詠二十首：柏
作者：李德裕（唐）

聞有三株樹，惟應秘閬風。珊瑚不生葉，朱草又無叢。未若淩雲柏，常能終歲紅。晨霞與落日，相照在巖中。
春暮思平泉雜詠二十首：芳蓀
作者：李德裕（唐）

楚客重蘭蓀，遺芳今未歇。葉抽清淺水，花照暄妍節。紫豔映渠鮮，輕香含露潔。離居若有贈，暫與幽人折。
春暮思平泉雜詠二十首：流杯亭
作者：李德裕（唐）

激水自山椒，析波分淺瀨。回環疑古篆，詰曲如縈帶。甯愬羽觴遲，惟歡親友會。欲知中聖處，皓月臨松蓋。
春暮思平泉雜詠二十首：東溪
作者：李德裕（唐）

近蓄東溪水，悠悠起淥波。彩鴛留不去，芳草日應多。夾岸生奇筱，緣巖覆女蘿。蘭橈思無限，為感濯纓歌。
春暮思平泉雜詠二十首：鸂鶒
作者：李德裕（唐）

清沚雙鸂鶒，前年海上雛。今來戀洲嶼，思若在江湖。欲起搖荷蓋，閑飛濺水珠。不能常泛泛，惟作逐波鳧。
春暮思平泉雜詠二十首：西園
作者：李德裕（唐）

西園最多趣，永日自忘歸。石瀨流清淺，風岑澹翠微。曉翻紅藥豔，晴嫋碧潭輝。獨望娟娟月，宵分半掩扉。
春暮思平泉雜詠二十首：海石楠
作者：李德裕（唐）

昔見曆陽山，雞籠已孤秀。今看海嶠樹，翠蓋何幽茂。霰雪詎能侵，煙嵐自相揉。攀條獨臨憩，況值清陰晝。
春暮思平泉雜詠二十首：雙碧潭
作者：李德裕（唐）

清剡與嚴湍，潺湲皆可憶。適來玩山水，無此秋潭色。莫辨幽蘭叢，難分翠禽翼。遲遲洲渚步，臨眺忘餐食。
春暮思平泉雜詠二十首：竹徑
作者：李德裕（唐）

野竹自成徑，繞溪三裡餘。檀欒被層阜，蕭瑟蔭清渠。日落見林靜，風行知穀虛。田家故人少，誰肯共焚魚。
春暮思平泉雜詠二十首：花藥欄
作者：李德裕（唐）

蕙草春已碧，蘭花秋更紅。四時發英豔，三徑滿芳叢。秀色濯清露，鮮輝搖惠風。王孫未知返，幽賞竟誰同。
春暮思平泉雜詠二十首：自敘
作者：李德裕（唐）

五嶽徑雖深，遍遊心已蕩。苟能知止足，所遇皆清曠。七十難可期，一丘乃微尚。遙懷少室山，常恐非吾望。
首夏清景想望山居
作者：李德裕（唐）

嘉樹陰初合，山中賞更新。禽言未知夏，蘭徑尚餘春。散滿蘿垂帶，扶疏桂長輪。丹青寫不盡，宵夢歎非真。累榭空留月，虛舟若待人。何時倚蘭棹，相與掇汀蘋。
思平泉樹石雜詠一十首：釣臺
作者：李德裕（唐）

我有嚴湍思，懷人訪故臺。客星依釣隱，仙石逐槎回。倒影含清沚，凝陰長碧苔。飛泉信可挹，幽客未歸來。
思平泉樹石雜詠一十首：似鹿石
作者：李德裕（唐）

林中有奇石，彷彿獸潛行。乍似依巖桂，還疑食野蘋。茸長綠蘚映，斑細紫苔生。不是見羈者，何勞如頓纓。
思平泉樹石雜詠一十首：海上石筍
作者：李德裕（唐）

常愛仙都山，奇峰千仞懸。迢迢一何迥，不與眾山連。忽逢海嶠石，稍慰平生憶。何以慰我心，亭亭孤且直。
思平泉樹石雜詠一十首：疊石
作者：李德裕（唐）

潺湲桂水湍，漱石多奇狀。鱗次冠煙霞，蟬聯疊波浪。今來碧梧下，迥出秋潭上。歲晚苔蘚滋，懷賢益惆悵。
思平泉樹石雜詠一十首：重臺芙蓉
作者：李德裕（唐）

芙蓉含露時，秀色波中溢。玉女襲朱裳，重重映皓質。晨霞耀丹景，片片明秋日。蘭澤多眾芳，妍姿不相匹。
思平泉樹石雜詠一十首：白鷺鶿
作者：李德裕（唐）

餘心憐白鷺，潭上日相依。拂石疑星落，淩風似雪飛。碧沙常獨立，清景自忘歸。所樂惟煙水，徘徊戀釣磯。
思平泉樹石雜詠一十首：海魚骨
作者：李德裕（唐）

昔日任公子，期年釣此魚。無由見成嶽，聊喜識專車。皎皎連霜月，高高映碧渠。陶潛雖好事，觀海只披圖。
思平泉樹石雜詠一十首：泛池舟
作者：李德裕（唐）

桂舟蘭作枻，芬芳皆絕世。只可弄潺湲，焉能濟大川。樹懸涼夜月，風散碧潭煙。未得同魚子，菱歌共扣舷。
思平泉樹石雜詠一十首：舴艋舟
作者：李德裕（唐）

無輕舴艋舟，始自鴟夷子。雙闕掛朝衣，五湖極煙水。時遊杏壇下，乍入湘川裡。永日歌濯纓，超然謝塵滓。
思平泉樹石雜詠一十首：二猿
作者：李德裕（唐）

釣瀨水漣漪，富春山合遝。松上夜猿鳴，穀中清響合。沖網忽見羈，故山從此辭。無由碧潭飲，爭接綠蘿枝。
思在山居日偶成此詠邀松陽子同作
作者：李德裕（唐）

閑思昔歲事，忽忽念伊川。乘月步秋阪，滿山聞石泉。回塘碧潭映，高樹綠蘿懸。露下叫田鶴，風來嘶晚蟬。懷茲長在夢，歸去且無緣。幽谷人未至，蘭苕應更鮮。
重憶山居六首：平泉源
作者：李德裕（唐）

山谷才浮芥，中園已濫觴。逶迤過竹塢，浩淼走蘭塘。夜靜聞魚躍，風微見雁翔。從茲東向海，可泛濟川航。
重憶山居六首：泰山石
作者：李德裕（唐）

雞鳴日觀望，遠與扶桑對。滄海似熔金，眾山如點黛。遙知碧峰首，獨立煙嵐內。此石依五松，蒼蒼幾千載。
重憶山居六首：巫山石
作者：李德裕（唐）

十二峰前月，三聲猿夜愁。此中多怪石，日夕漱寒流。必是歸星渚，先求曆鬥牛。還疑煙雨霽，彷彿是嵩丘。
重憶山居六首：羅浮山
作者：李德裕（唐）

龍伯釣鼇時，蓬萊一峰坼。飛來碧海畔，遂與三山隔。其下多長溪，潺湲淙亂石。知君分如此，贈逾荊山璧。
重憶山居六首：漏潭石
作者：李德裕（唐）

常疑六合外，未信漆園書。及此聞溪漏，方欣驗尾閭。大哉天地氣，呼吸有盈虛。美石勞相贈，瓊瑰自不如。
重憶山居六首：釣石
作者：李德裕（唐）

嚴光隱富春，山色溪又碧。所釣不在魚，揮綸以自適。餘懷慕君子，且欲坐潭石。持此返伊川，悠然慰衰疾。
懷伊川郊居
作者：李德裕（唐）

衰疾常懷土，郊園欲掩扉。雖知明目地，不及有身歸。鞏樹秋陰遍，伊原霽色微。此生看白首，良願已應違。
晨起見雪憶山居
作者：李德裕（唐）

忽憶巖中雪，誰人拂薜蘿。竹梢低未舉，松蓋偃應多。山溜隨冰落，林麇帶霰過。不勞聞鶴語，方奏苦寒歌。
憶平泉雜詠：憶初暖
作者：李德裕（唐）

今日初春暖，山中事若何。雪開喧鳥至，澌散躍魚多。幽翠生松栝，輕煙起薜蘿。柴扉常晝掩，惟有野人過。
憶平泉雜詠：憶辛夷
作者：李德裕（唐）

昔年將出穀，幾日對辛夷。倚樹憐芳意，攀條惜歲滋。清陰須暫憩，秀色正堪思。只待揮金日，殷勤泛羽卮。
憶平泉雜詠：憶寒梅
作者：李德裕（唐）

寒塘數樹梅，常近臘前開。雪映緣巖竹，香侵泛水苔。遙思清景暮，還有野禽來。誰是攀枝客，茲辰醉始回。
憶平泉雜詠：憶藥欄
作者：李德裕（唐）

野人清旦起，掃雪見蘭芽。始畎春泉入，惟愁暮景斜。未抽萱草葉，才發款冬花。誰念江潭老，中宵旅夢賒。
憶平泉雜詠：憶茗芽
作者：李德裕（唐）

穀中春日暖，漸憶掇茶英。欲及清明火，能銷醉客酲。松花飄鼎泛，蘭氣入甌輕。飲罷閑無事，捫蘿溪上行。
憶平泉雜詠：憶野花
作者：李德裕（唐）

雖遊洛陽道，未識故園花。曉憶東溪雪，晴思冠嶺霞。穀深蘭色秀，村迥柳陰斜。悵望龍門晚，誰知小隱家。
憶平泉雜詠：憶春雨
作者：李德裕（唐）

春鳩鳴野樹，細雨入池塘。潭上花微落，溪邊草更長。梳風白鷺起，拂水彩鴛翔。最羨歸飛燕，年年在故鄉。
憶平泉雜詠：憶晚眺
作者：李德裕（唐）

伊川新雨霽，原上見春山。緱嶺晴虹斷，龍門宿鳥還。牛羊平野外，桑柘夕煙間。不及鄉園叟，悠悠盡日閑。
憶平泉雜詠：憶新藤
作者：李德裕（唐）

遙聞碧潭上，春晚紫藤開。水似晨霞照，林疑彩鳳來。清香凝島嶼，繁豔映莓苔。金谷如相並，應將錦帳回。
憶平泉雜詠：憶春耕
作者：李德裕（唐）

郊外杏花坼，林間布穀鳴。原田春雨後，溪水夕流平。野老荷蓑至，和風吹草輕。無因共沮溺，相與事巖耕。
餘所居平泉村舍近蒙韋常侍大尹特改嘉名因寄詩以謝
作者：李德裕（唐）

未謝留侯疾，常懷仲蔚園。閑謠紫芝曲，歸夢赤松村。忽改蓬蒿色，俄吹黍穀暄。多慚孔北海，傳教及衡門。
山信至說平泉別墅草木滋長地轉幽深悵然思歸複此作
作者：李德裕（唐）

忽聞樵客語，暫慰野人心。幽徑芳蘭密，閒庭秀木深。麇麚來澗底，鳧鵠遍川潯。誰念滄溟上，歸歟起歎音。
臨海太守惠予赤城石，報以是詩
作者：李德裕（唐）

聞君採奇石，剪斷赤城霞。潭上倒虹影，波中搖日華。仙岩接絳氣，溪路雜桃花。若值客星去，便應隨海槎。
上巳憶江南禊事
作者：李德裕（唐）

黃河西繞郡城流，上巳應無祓禊遊。為憶淥江春水色，更無宵夢向吳州。
北固懷古
作者：李德裕（唐）

自有此山川，於今幾太守。近世二千石，畢公宣化厚。丞相量納川，平陽氣沖鬥。三賢若時雨，所至躋仁壽。
汨羅
作者：李德裕（唐）

遠謫南荒一病身，停舟暫吊汨羅人。都緣靳尚圖專國，不勞漁父重相問，自有招魂拭淚巾。
嶺外守歲
作者：李德裕（唐）

冬逐更籌盡，春隨斗柄回。寒暄一夜隔，客鬢兩年催。
訪韋楚老不遇
作者：李德裕（唐）

昔日徵黃綺，餘慚在鳳池。今來招隱士，恨不見瓊枝。
題柳郎中故居
作者：李德裕（唐）

下馬荒階日欲曛，潺潺石溜靜中聞。鳥啼花發人聲絕，寂寞山窗掩白雲。
盤陀嶺驛樓
作者：李德裕（唐）

嵩少心期杳莫攀，好山聊複一開顏。明朝便是南荒路，更上層樓望故關。
句
作者：李德裕（唐）

檢經求綠字，憑酒借紅顏。君不見秋山寂曆風飆歇，半夜青崖吐明月。寒光乍出松筱間，萬籟蕭蕭從此發。忽聞歌管吟朔風，銀花懸院榜，神撼引鈴絛。葳蕤輕風裡，若銜若垂何可擬。自從一夢高唐後，可是無人勝楚王。（《賦巫山神女》，牛羊具特俎。心悟覺身勞，雲中棄寶刀。久閑生髀肉，多壽長眉毫。書空蹺足睡，路險側身行。（德裕嘗吟此句雲是先達詩。附記見《桂苑叢談》）誰家幼女敲箸歌，何處丁妻點燈織。魚蝦集橘市。休咎占人甲，挨持見天丁。洛下推年少，山東許地高。世上文章士，誰為第一人。老生誇隱拙，時輩毀尖新。dc濴寒泉深百尺。奇觚率爾操，諷諫欣然納。
緱山鶴
作者：張仲素（唐）

羽客驂仙鶴，將飛駐碧山。映松殘雪在，度嶺片雲還。清唳因風遠，高姿對水閑。笙歌憶天上，城郭歎人間。幾變霜毛潔，方殊藻質斑。迢迢煙路逸，奮翮詎能攀。
夜聞洛濱吹笙
作者：張仲素（唐）

王子千年後，笙音五夜聞。逶迤繞清洛，斷續下仙雲。洩洩飄難定，啾啾曲未分。松風助幽律，波月動輕文。鳳管聽何遠，鸞聲若在群。暗空思羽蓋，餘氣自氛氳。
上元日聽太清宮步虛
作者：張仲素（唐）

仙客開金籙，元辰會玉京。靈歌賓紫府，雅韻出層城。磬雜音徐徹，風飄響更清。紆餘空外盡，斷續聽中生。舞鶴紛將集，流雲住未行。誰知九陌上，塵俗仰遺聲。
玉繩低建章
作者：張仲素（唐）

迢迢玉繩下，芒彩正闌幹。稍複臨鳷鵲，方疑近露寒。微明連粉堞，的皪映仙盤。橫接河流照，低將夜色殘。天榆隨影沒，宮樹與光攢。遐想西垣客，長吟欲罷難。
寒雲輕重色
作者：張仲素（唐）

佳期當可許，託思望雲端。鱗影朝猶落，繁陰暮自寒。因風方嫋嫋，間石已漫漫。隱映看鴻度，霏微覺樹攢。凝空多似黛，引素乍如紈。每向愁中覽，含毫欲狀難。
聖明樂
作者：張仲素（唐）

九陌祥煙合，千春瑞月明。宮花將苑柳，先發鳳凰城。
獻壽詞
作者：張仲素（唐）

玉帛殊方至，歌鐘比屋聞。華夷今一貫，同賀聖朝君。
宮中樂五首
作者：張仲素（唐）

網戶交如綺，紗窗薄似煙。樂吹天上曲，人是月中仙。翠匣開寒鏡，珠釵掛步搖。妝成隻畏曉，更漏促春宵。紅果瑤池實，金盤露井冰。甘泉將避暑，臺殿曉光凝。月採浮鸞殿，砧聲隔鳳樓。笙歌臨水檻，紅燭乍迎秋。奇樹留寒翠，神池結夕波。黃山一夜雪，渭水瀉聲多。
春遊曲三首
作者：張仲素（唐）

煙柳飛輕絮，風榆落小錢。濛濛百花裡，羅綺競鞦韆。騁望登香閣，爭高下砌臺。林間踏青去，席上寄箋來。行樂三春節，林花百和香。當年重意氣，先佔鬥雞場。
春閨思
作者：張仲素（唐）

嫋嫋城邊柳，青青陌上桑。提籠忘採葉，昨夜夢漁陽。
春江曲二首
作者：張仲素（唐）

家寄徵河岸，徵人幾歲遊。不如潮水信，每日到沙頭。乘曉南湖去，參差疊浪橫。前洲在何處，霜裡雁嚶嚶。
太平詞
作者：張仲素（唐）

聖德超千古，皇威靜四方。蒼生今息戰，無事覺時良。
隴上行
作者：張仲素（唐）

行到黃雲隴，唯聞羌戍鼙。不如山下水，猶得任東西。
思君恩
作者：張仲素（唐）

紫禁香如霧，青天月似霜。雲韶何處奏，只是在朝陽。
王昭君
作者：張仲素（唐）

仙娥今下嫁，驕子自同和。劍戟歸田盡，牛羊繞塞多。
秋夜曲
作者：張仲素（唐）

丁丁漏水夜何長，漫漫輕雲露月光。秋逼暗蟲通夕響，征衣未寄莫飛霜。
秋思贈遠
作者：張仲素（唐）

博山沉燎絕餘香，蘭燼金檠怨夜長。為問青青河畔草，幾回經雨複經霜。
塞上曲
作者：張仲素（唐）

卷旆生風喜氣新，早持龍節靜邊塵。漢家天子圖麟閣，身是當今第一人。
塞下曲五首
作者：張仲素（唐）

三戍漁陽再渡遼，騂弓在臂劍橫腰。匈奴似若知名姓，休傍陰山更射鵰。獵馬千行雁幾雙，燕然山下碧油幢。傳聲漠北單於破，火照旌旗夜受降。朔雪飄飄開雁門，平沙曆亂卷蓬根。功名恥計擒生數，直斬樓蘭報國恩。隴水潺湲隴樹秋，徵人到此淚雙流。鄉關萬裡無因見，西戍河源早晚休。陰磧茫茫塞草肥，桔槔烽上暮雲飛。交河北望天連海，蘇武曾將漢節歸。
秋思二首
作者：張仲素（唐）

碧窗斜日藹深暉，愁聽寒螿淚濕衣。夢裡分明見關塞，不知何路向金微。秋天一夜靜無雲，斷續鴻聲到曉聞。欲寄征衣問訊息，居延城外又移軍。
漢苑行二首
作者：張仲素（唐）

回雁高飛太液池，新花低發上林枝。年光到處皆堪賞，春色人間總不知。春風淡蕩景悠悠，鶯囀高枝燕入樓。千步迴廊聞鳳吹，珠簾處處上銀鉤。
天馬辭二首
作者：張仲素（唐）

天馬初從渥水來，郊歌曾唱得龍媒。不知玉塞沙中路，苜蓿殘花幾處開。躞蹀宛駒齒未齊，摐金噴玉向風嘶。來時欲盡金河道，獵獵輕風在碧蹄。
燕子樓詩三首
作者：張仲素（唐）

樓上殘燈伴曉霜，獨眠人起合歡床。相思一夜情多少，地角天涯不是長。北邙松柏鎖愁煙，燕子樓人思悄然。自埋劍履歌塵散，紅袖香消已十年。適看鴻雁嶽陽回，又睹玄禽逼社來。瑤瑟玉簫無意緒，任從蛛網任從灰。
送令狐綯相公
作者：賈島（唐）

梁園趨戟節，海草幾枯春。風水難遭便，差池未振鱗。姓名猶語及，門館阻何因。苦擬修文卷，重擎獻匠人。吟看青島處，朝退赤墀晨。根愛杉栽活，枝憐雪霰新。綴篇嗟調逸，不和揣才貧。早晚還霖雨，滂沱洗月輪。揠苗方滅裂，成器待陶鈞。困阪思回顧，迷邦輒問津。數行望外劄，絕句握中珍。是日榮遊汴，當時怯往陳。鴻舂乖漢爵，楨病臥漳濱。嶽整五千仞，雲惟一片身。故山離未死，秋水宿經旬。下第能無恧，高科恐有神。罷耕田料廢，省釣岸應榛。慷慨知音在，誰能淚墮巾。
寄滄州李尚書
作者：賈島（唐）

滄溟深絕闊，西岸郭東門。戈者羅夷鳥，桴人思嶠猿。威稜高臘冽，煦育極春溫。陂澱封疆內，蒹葭壁壘根。搖鞞邊地脈，愁箭虎狼魂。水縣賣紗市，鹽田煮海村。枝條分禦葉，家世食唐恩。武可縱橫講，功從戰伐論。天涯生月片，嶼頂湧泉源。非是泥池物，方因雷雨尊。沉謀藏未露，鄰境帖無喧。青塚驕回鶻，蕭關陷葉蕃。何時霖歲旱，早晚雪邦冤。迢遞瞻旌纛，浮陽寄詠言。
逢舊識
作者：賈島（唐）

幾歲阻干戈，今朝勸酒歌。羨君無白髮，走馬過黃河。舊宅兵燒盡，新宮日奏多。妖星還有角，數尺鐵重磨。
崇聖寺斌公房
作者：賈島（唐）

近來惟一食，樹下掩禪扉。落日寒山磬，多年壞衲衣。白須長更剃，青靄遠還歸。仍說遊南嶽，經行是息機。
送李傅侍郎劍南行營
作者：賈島（唐）

走馬從邊事，新恩受外臺。勇看雙節出，期破八蠻回。許國家無戀，盤江棧不摧。移軍刁鬥逐，報捷劍門開。角咽獼猴叫，鼙幹霹靂來。去年新甸邑，猶滯佐時才。
別徐明府
作者：賈島（唐）

抱琴非本意，生事偶相縈。口尚袁安節，身無子賤名。地寒春雪盛，山淺夕風輕。百戰餘荒野，千夫漸耦耕。一杯宜獨夜，孤客戀交情。明日疲驂去，蕭條過古城。
岐下送友人歸襄陽
作者：賈島（唐）

蹉跎隨泛梗，羈旅到西州。舉翮籠中鳥，知心海上鷗。山光分首暮，草色向家秋。若更登高峴，看碑定淚流。
送友人遊蜀
作者：賈島（唐）

萬岑深積翠，路向此中難。欲暮多羈思，因高莫遠看。卓家人寂寞，揚子業凋殘。唯有岷江水，悠悠帶月寒。
送鄭少府
作者：賈島（唐）

江岸一相見，空令惜此分。夕陽行帶月，酌水少留君。野地初燒草，荒山過雪雲。明年還調集，蟬可在家聞。
子規
作者：賈島（唐）

遊魂自相叫，寧複記前身。飛過鄰家月，聲連野路春。夢邊催曉急，愁處送風頻。自有沾花血，相和雨滴新。
送僧歸天臺
作者：賈島（唐）

辭秦經越過，歸寺海西峰。石澗雙流水，山門九裡松。曾聞清禁漏，卻聽赤城鐘。妙宇研磨講，應齊智者蹤。
讓糾曹上樂使君
作者：賈島（唐）

戰戰複兢兢，猶如履薄冰。雖然叨一掾，還似說三乘。瓶汲南溪水，書來北嶽僧。戇愚兼抱疾，權紀不相應。
贈友人
作者：賈島（唐）

五字詩成卷，清新韻具偕。不同狂客醉，自伴律僧齋。春別和花樹，秋辭帶月淮。卻歸登第日，名近榜頭排。
送雍陶及第歸成都甯親
作者：賈島（唐）

不唯詩著籍，兼又賦知名。議論於題稱，春秋對問精。半應陰騭與，全賴有司平。歸去峰巒眾，別來松桂生。漲江流水品，當道白雲坑。勿以攻文捷，而將學劍輕。製衣新濯錦，開醞舊燒罌。同日升科士，誰同膝下榮。
謝令狐綯相公賜衣九事
作者：賈島（唐）

長江飛鳥外，主簿跨驢歸。逐客寒前夜，元戎予厚衣。雪來松更綠，霜降月彌輝。即日調殷鼎，朝分是與非。
送金州鑒週上人
作者：賈島（唐）

地必尋天目，溪仍住若耶。帆隨風便發，月不要雲遮。極浦浮霜雁，回潮落海查。峨嵋省春上，立雪指流沙。
送譚遠上人
作者：賈島（唐）

下視白雲時，山房蓋樹皮。垂枝松落子，側頂鶴聽棋。清淨從沙劫，中終未日欹。金光明本行，同侍出峨嵋。
新年
作者：賈島（唐）

嗟以龍鍾身，如何歲複新。石門思隱久，銅鏡強窺頻。花發新移樹，心知故國春。誰能平此恨，豈是北宗人。
送僧
作者：賈島（唐）

出家從丱歲，解論造玄門。不惜揮談柄，誰能聽至言。中時山果熟，後夏竹陰繁。此去逢何日，峨嵋曉複昏。
送姚杭州
作者：賈島（唐）

白雲峰下城，日夕白雲生。人老江波釣，田侵海樹耕。吳山鐘入越，蓮葉吹搖旌。詩異石門思，濤來向越迎。
夜集田卿宅
作者：賈島（唐）

朗詠高齋下，如將古調彈。翻鴻向桂水，來雪渡桑幹。滴滴玉漏曙，翛翛竹籟殘。曩年曾宿此，亦值五陵寒。
寄山友長孫棲嶠
作者：賈島（唐）

此時氣蕭颯，琴院可應關。鶴似君無事，風吹雨遍山。松生青石上，泉落白雲間。有徑連高頂，心期相與還。
酬厲玄
作者：賈島（唐）

我來從北鄙，子省涉西陵。白髮初相識，秋山擬共登。鄰居帝城雨，會宿禦溝冰。未報見貽作，耿然中夜興。
送劉式洛中覲省
作者：賈島（唐）

晴峰三十六，侍立上春臺。同宿別離恨，共看星月回。野鶯臨苑語，河棹曆江來。便寄相思劄，緘封花下開。
送空公往金州
作者：賈島（唐）

七百里山水，手中楖慄粗。松生師坐石，潭滌祖傳盂。長擬老嶽嶠，又聞思海湖。惠能同俗姓，不是嶺南盧。
贈紹明上人
作者：賈島（唐）

未住青雲室，中秋獨往年。上方嵩若寺，下視雨和煙。祖豈無言去，心因斷臂傳。不知能已後，更有幾燈然。
贈弘泉上人
作者：賈島（唐）

洗足下藍嶺，古師精進同。心知溪卉長，居此玉林空。西殿宵燈磬，東林曙雨風。舊峰鄰太白，石座雨苔蒙。
送宣皎上人遊太白
作者：賈島（唐）

剃髮鬢無雪，去年三十三。山過春草寺，磬度落花潭。得句才鄰約，論宗意在南。峰靈疑懶下，蒼翠太虛參。
病起
作者：賈島（唐）

高丘歸未得，空自責遲回。身事豈能遂，蘭花又已開。病令新作少，雨阻故人來。燈下南華卷，袪愁當酒杯。
送殷侍禦赴同州
作者：賈島（唐）

馮翊蒲西郡，沙岡擁地形。中條全離嶽，清渭半和涇。夜暮眠明月，秋深至洞庭。猶來交闢士，事別偃林扃。
送沈鶴
作者：賈島（唐）

家楚婿於秦，攜妻雲養親。陸行千裡外，風卷一帆新。夜泊疏山雨，秋吟搗藥輪。蕪城登眺作，才動廣陵人。
秋夜仰懷錢孟二公琴客會
作者：賈島（唐）

月色四時好，秋光君子知。南山昨夜雨，為我寫清規。獨鶴聳寒骨，高杉韻細颸。仙家縹緲弄，彷彿此中期。
贈李金州
作者：賈島（唐）

綺裡祠前後，山程踐白雲。溯流隨大旆，登岸見全軍。曉角吹人夢，秋風卷雁群。霧開方露日，漢水底沙分。
酬姚合校書
作者：賈島（唐）

因貧行遠道，得見舊交遊。美酒易傾盡，好詩難卒酬。公堂朝共到，私第夜相留。不覺入關晚，別來林木秋。
送獨孤馬二秀才居明月山讀書
作者：賈島（唐）

濯志俱高潔，儒科慕冉顏。家辭臨水郡，雨到讀書山。棲鳥棕花上，聲鐘礫閣間。寂寥窗戶外，時見一舟還。
病蟬
作者：賈島（唐）

病蟬飛不得，向我掌中行。拆翼猶能薄，酸吟尚極清。露華凝在腹，塵點誤侵睛。黃雀並鳶鳥，俱懷害爾情。
青門裡作
作者：賈島（唐）

燕存鴻已過，海內幾人愁。欲問南宗理，將歸北嶽修。若無攀桂分，只是臥雲休。泉樹一為別，依稀三十秋。
盧秀才南臺
作者：賈島（唐）

居在青門裡，臺當千萬岑。下因岡助勢，上有樹交陰。陵遠根才近，空長畔可尋。新晴登嘯處，驚起宿枝禽。
寄李輈侍郎
作者：賈島（唐）

終過盟津書，分明夢不虛。人從清渭別，地隔太行餘。賓幕誰嫌靜，公門但晏如。櫑鞞幹霹靂，斜漢濕蟾蜍。追琢垂今後，敦龐得古初。井臺憐操築，漳岸想丕疏。亦翼鏗瑉佩，終當直石渠。此身多抱疾，幽裡近營居。憶漱蘇門澗，經浮楚澤瀦。松栽侵古影，葷斷尚芹菹。語嘿曾延接，心源離滓淤。誰言姓琴氏，獨跨角生魚。
寄令狐綯相公
作者：賈島（唐）

驢駿勝羸馬，東川路匪賒。一緘論賈誼，三蜀寄嚴家。澄澈霜江水，分明露石沙。話言聲及政，棧閣穀離斜。自著衣偏暖，誰憂雪六花。裹裳留闊襆，防患與通茶。山館中宵起，星河殘月華。雙僮前日僱，數口向天涯。良樂知騏驥，張雷驗鏌鋣。謙光賢將相，別紙聖龍蛇。豈有斯言玷，應無白璧瑕。不妨圓魄裡，人亦指蝦蟆。
再投李益常侍
作者：賈島（唐）

何處初投刺，當時赴尹京。淹留花柳變，然諾肺腸傾。避暑蟬移樹，高眠雁過城。人家嵩嶽色，公府洛河聲。聯句逢秋盡，嘗茶見月生。新衣裁白薴，思從曲江行。
積雪
作者：賈島（唐）

昔屬時霖滯，今逢臘雪多。南猜飄桂渚，北訝雨交河。盡滅平蕪色，彌重古木柯。空中離白氣，島外下滄波。隱者迷樵道，朝人冷玉珂。夕繁仍晝密，漏間複鐘和。想積高嵩頂，新秋皎月過。
過楊道士居
作者：賈島（唐）

先生修道處，茆屋遠囂氛。叩齒坐明月，支頤望白雲。精神含藥色，衣服帶霞紋。無話瀛洲路，多年別少君。
贈僧
作者：賈島（唐）

亂山秋木穴，裡有靈蛇藏。鐵錫掛臨海，石樓聞異香。出塵頭未白，入定衲凝霜。莫話五湖事，令人心欲狂。
送友人遊塞
作者：賈島（唐）

飄蓬多塞下，君見益潸然。迥磧沙銜日，長河水接天。夜泉行客火，曉戍向京煙。少結相思恨，佳期芳草前。
思遊邊友人
作者：賈島（唐）

凝愁對孤燭，昨日飲離杯。葉下故人去，天中新雁來。連沙秋草薄，帶雪暮山開。苑北紅塵道，何時見遠回。
秋暮寄友人
作者：賈島（唐）

寥落關河暮，霜風樹葉低。遠天垂地外，寒日下峰西。有志煙霞切，無家歲月迷。清宵話白閣，已負十年棲。
寄令狐綯相公
作者：賈島（唐）

官高頻敕授，老免把犁鋤。一主長江印，三封東省書。不無濠上思，唯食圃中蔬。夢幻將泡影，浮生事只如。
和孟逸人林下道情
作者：賈島（唐）

四氣相陶鑄，中庸道豈銷。夏雲生此日，春色盡今朝。陋巷貧無悶，毗耶疾未調。已栽天末柏，合抱豈非遙。
宿姚少府北齋
作者：賈島（唐）

石溪同夜泛，複此北齋期。鳥絕吏歸後，蛩鳴客臥時。鎖城涼雨細，開印曙鐘遲。憶此漳川岸，如今是別離。
雪晴晚望
作者：賈島（唐）

倚杖望晴雪，溪雲幾萬重。樵人歸白屋，寒日下危峰。野火燒岡草，斷煙生石鬆。卻回山寺路，聞打暮天鐘。
送崔嶠遊瀟湘
作者：賈島（唐）

功烈尚書孫，琢磨風雅言。渡河山鑿處，陟峴漢灘喧。夢想吟天目，宵同話石門。楓林葉欲下，極浦月清暾。
寄朱錫珪
作者：賈島（唐）

遠泊與誰同，來從古木中。長江人釣月，曠野火燒風。夢澤吞楚大，閩山厄海叢。此時檣底水，濤起屈原通。
馬戴居華山因寄
作者：賈島（唐）

玉女洗頭盆，孤高不可言。瀑流蓮嶽頂，河注華山根。絕雀林藏鶻，無人境有猿。秋蟾才過雨，石上古松門。
寄胡遇
作者：賈島（唐）

一自殘春別，經炎複到涼。螢從枯樹出，蛩入破階藏。落葉書勝紙，閑砧坐當床。東門因送客，相訪也何妨。
送李戎扶侍往壽安
作者：賈島（唐）

二千餘裡路，一半是波濤。未曉著衣起，出城逢日高。關山多寇盜，扶侍帶弓刀。臨別不揮淚，誰知心鬱陶。
送孫逸人
作者：賈島（唐）

衣屢猶同俗，妻兒亦宛然。不餐能累月，無病已多年。是藥皆諳性，令人漸信仙。杖頭書數卷，荷入翠微煙。
寄華山僧
作者：賈島（唐）

遙知白石室，松柏隱朦朧。月落看心次，雲生閉目中。五更鐘隔嶽，萬尺水懸空。苔蘚嵌巖所，依稀有徑通。
送李登少府
作者：賈島（唐）

伊陽耽酒尉，朗詠醉醒新。應見嵩山裡，明年躑躅春。一千尋樹直，三十六峰鄰。流水潺潺處，堅貞玉澗瑉。
易州過郝逸人居
作者：賈島（唐）

每逢詞翰客，邀我共尋君。果見閒居賦，未曾流俗聞。也知鄰市井，宛似出囂氛。卻笑巢由輩，何須隱白雲。
酬鄠縣李廓少府見寄
作者：賈島（唐）

稍憐公事退，複遇夕陽時。北朔霜凝竹，南山水入籬。吟懷滄海侶，空問白雲師。恨不相從去，心惟野鶴知。
淨業寺與前鄠縣李廓少府同宿
作者：賈島（唐）

來從城上峰，京寺暮相逢。往往語複默，微微雨灑松。家貧初罷吏，年長畏聞蛩。前日猶拘束，披衣起曉鐘。
送南卓歸京
作者：賈島（唐）

殘春別鏡陂，罷郡未霜髭。行李逢炎暑，山泉滿路岐。雲藏巢鶴樹，風觸囀鶯枝。三省同虛位，雙旌帶去思。入城宵夢後，待漏月沉時。長策並忠告，從容寫玉墀。
臥疾走筆酬韓愈書問
作者：賈島（唐）

一臥三四旬，數書惟獨君。願為出海月，不作歸山雲。身上衣頻寄，甌中物亦分。欲知強健否，病鶴未離群。
長孫霞李溟自紫閣白閣二峰見訪
作者：賈島（唐）

寂寞吾廬貧，同來二閣人。所論唯野事，招作住雲鄰。古寺期秋宿，平林散早春。漱流今已矣，巢許豈堯臣。
送惟一遊清涼寺
作者：賈島（唐）

去有巡臺侶，荒溪眾樹分。瓶殘秦地水，錫入晉山雲。秋月離喧見，寒泉出定聞。人間臨欲別，旬日雨紛紛。
鄭尚書新開涪江二首
作者：賈島（唐）

岸鑿青山破，江開白浪寒。日沉源出海，春至草生灘。梓匠防波溢，蓬仙畏水幹。從今疏決後，任雨滯峰巒。不侵南畝務，已拔北江流。涪水方移岸，潯陽有到舟。潭澄初搗藥，波動乍垂鉤。山可疏三裡，從知曆億秋。
寄喬侍郎
作者：賈島（唐）

大寧猶未到，曾渡北浮橋。曉出爬船寺，手擎紫慄條。差池不相見，悵望至今朝。近日營家計，繩懸一小瓢。
送去華法師
作者：賈島（唐）

在越居何寺，東南水路歸。秋江洗一缽，寒日曬三衣。默聽鴻聲盡，行看葉影飛。囊中無寶貨，船戶夜扃稀。
送蔡京
作者：賈島（唐）

躍蹄歸魯日，帶漏別秦星。易折芳條桂，難窮邃義經。登封多泰嶽，巡狩遍滄溟。家在何林下，梁山翠滿庭。
慈恩寺上座院
作者：賈島（唐）

未委衡山色，何如對塔峰。曩宵曾宿此，今夕值秋濃。羽族棲煙竹，寒流帶月鐘。井甘源起異，泉湧漬苔封。
題朱慶餘所居
作者：賈島（唐）

天寒吟竟曉，古屋瓦生松。寄信船一隻，隔鄉山萬重。樹來沙岸鳥，窗度雪樓鐘。每憶江中嶼，更看城上峰。
送黃知新歸安南
作者：賈島（唐）

池亭沉飲遍，非獨曲江花。地遠路穿海，春歸冬到家。火山難下雪，瘴土不生茶。知決移來計，相逢期尚賒。
贈胡禪歸
作者：賈島（唐）

自是根機鈍，非關夏臘深。秋來江上寺，夜坐嶺南心。井鑿山含月，風吹磬出林。祖師攜只履，去路杳難尋。
元日女道士受籙
作者：賈島（唐）

元日更新夜，齋身稱淨衣。數星連鬥出，萬裡斷雲飛。霜下磬聲在，月高壇影微。立聽師語了，左肘系符歸。
重與彭兵曹
作者：賈島（唐）

故人在城裡，休寄海邊書。漸去老不遠，別來情豈疏。硯冰催臘日，山雀到貧居。每有平戎計，官家別敕除。
贈莊上人
作者：賈島（唐）

不語焚香坐，心知道已成。流年衰此世，定力見他生。暮雪餘春冷，寒燈續晝明。尋常五侯至，敢望下階迎。
落第東歸逢僧伯陽
作者：賈島（唐）

相逢須語笑，人世別離頻。曉至長侵月，思鄉動隔春。見僧心暫靜，從俗事多迍。宇宙詩名小，山河客路新。翠桐猶入爨，清鏡未辭塵。逸足思奔驥，隨群且退鱗。宴乖紅杏寺，愁在綠楊津。老病難為樂，開眉賴故人。
皇甫主簿期遊山不及赴
作者：賈島（唐）

休官匹馬在，新意入山中。更住應難遂，前期恨不同。集蟬苔樹僻，留客雨堂空。深夜誰相訪，惟當清淨翁。
宿成湘林下
作者：賈島（唐）

相訪夕陽時，千株木未衰。石泉流出穀，山雨滴棲鴟。漏向燈聽數，酒因客寢遲。今宵不盡興，更有月明期。
喜雍陶至
作者：賈島（唐）

今朝笑語同，幾日百憂中。鳥度劍門靜，蠻歸瀘水空。步霜吟菊畔，待月坐林東。且莫孤此興，勿論窮與通。
酬胡遇
作者：賈島（唐）

麗句傳人口，科名立可圖。移居見山燒，買樹帶巢烏。遊遠風濤急，吟清雪月孤。卻思初識面，仍未有多須。
宿慈恩寺鬱公房
作者：賈島（唐）

病身來寄宿，自掃一床閑。反照臨江磬，新秋過雨山。竹陰移冷月，荷氣帶禪關。獨住天臺意，方從內請還。
送褚山人歸日本
作者：賈島（唐）

懸帆待秋水，去入杳冥間。東海幾年別，中華此日還。岸遙生白髮，波盡露青山。隔水相思在，無書也是閑。
寄韓湘
作者：賈島（唐）

過嶺行多少，潮州漲滿川。花開南去後，水凍北歸前。望鷺吟登閣，聽猿淚滴船。相思堪面話，不著尺書傳。
雨夜寄馬戴
作者：賈島（唐）

芳林杏花樹，花落子西東。今夕曲江雨，寒催朔北風。鄉書滄海絕，隱路翠微通。寂寂相思際，孤釭殘漏中。
喜無可上人遊山回
作者：賈島（唐）

一食複何如，尋山無定居。相逢新夏滿，不見半年餘。聽話龍潭雪，休傳鳥道書。別來還似舊，白髮日高梳。
寄毗陵徹公
作者：賈島（唐）

身依吳寺老，黃葉幾回看。早講林霜在，孤禪隙月殘。井通潮浪遠，鐘與角聲寒。已有南遊約，誰言禮謁難。
送韋瓊校書
作者：賈島（唐）

賓佐兼歸覲，此行江漢心。別離從闕下，道路向山陰。孤嶼消寒沫，空城滴夜霖。若邪溪畔寺，秋色共誰尋。
寄劉侍禦
作者：賈島（唐）

衣多苔蘚痕，猶擬更趨門。自夏雖無病，經秋不過原。積泉留岱鳥，疊岫隔巴猿。琴月西齋集，如今豈複言。
送穆少府知眉州
作者：賈島（唐）

劍門倚青漢，君昔未曾過。日暮行人少，山深異鳥多。猿啼和峽雨，棧盡到江波。一路白雲裡，飛泉灑薜蘿。
二月晦日留別鄠中友人
作者：賈島（唐）

立馬柳花裡，別君當酒酣。春風漸向北，雲雁不飛南。明曉日初一，今年月又三。鞭羸去暮色，遠嶽起煙嵐。
送李校書赴吉期
作者：賈島（唐）

筮算重重吉，良期詎可遷。不同牛女夜，是配鳳凰年。佩玉春風裡，題章蠟燭前。詩書與箴訓，夫哲又妻賢。
宿孤館
作者：賈島（唐）

落日投村戍，愁生為客途。寒山晴後綠，秋月夜來孤。橘樹千株在，漁家一半無。自知風水靜，舟系岸邊蘆。
哭宗密禪師
作者：賈島（唐）

鳥道雪岑巔，師亡誰去禪。幾塵增滅後，樹色改生前。層塔當松吹，殘蹤傍野泉。唯嗟聽經虎，時到壞庵邊。
宿山寺
作者：賈島（唐）

眾岫聳寒色，精廬向此分。流星透疏木，走月逆行雲。絕頂人來少，高松鶴不群。一僧年八十，世事未曾聞。
送友人如邊
作者：賈島（唐）

去日重陽後，前程菊正芳。行車輾秋嶽，落葉墜寒霜。雲入漢天白，風高磧色黃。蒲輪待恐晚，求薦向諸方。
題竹谷上人院
作者：賈島（唐）

禪庭高鳥道，回望極川原。樵徑連峰頂，石泉通竹根。木深猶積雪，山淺未聞猿。欲別塵中苦，願師貽一言。
京北原作
作者：賈島（唐）

登原見城闕，策蹇思炎天。日午路中客，槐花風處蟬。遠山秦木上，清渭漢陵前。何事居人世，皆從名利牽。
寄江上人
作者：賈島（唐）

紫閣舊房在，新家中嶽東。煙波千里隔，訊息一朝通。寒日汀洲路，秋晴島嶼風。分明杜陵葉，別後兩經紅。
送僧歸太白山
作者：賈島（唐）

堅冰連夏處，太白接青天。雲塞石房路，峰明雨外巔。夜禪臨虎穴，寒漱撇龍泉。後會不期日，相逢應信緣。
暮過山村
作者：賈島（唐）

數裡聞寒水，山家少四鄰。怪禽啼曠野，落日恐行人。初月未終夕，邊烽不過秦。蕭條桑柘外，煙火漸相親。
鷺鷥
作者：賈島（唐）

求魚未得食，沙岸往來行。島月獨棲影，暮天寒過聲。墮巢因木折，失侶遇弦驚。頻向煙霄望，吾知爾去程。
內道場僧弘紹
作者：賈島（唐）

麟德燃香請，長安春幾回。夜閑同像寂，晝定為吾開。講罷松根老，經浮海水來。六年雙足履，只步院中苔。
蔣亭和蔡湘州
作者：賈島（唐）

蔣宅為亭榭，蔡城東郭門。潭連秦相井，松老漢朝根。已積蒼苔遍，何曾舊徑存。高齋無事後，時複一攜尊。
光州王建使君水亭作
作者：賈島（唐）

楚水臨軒積，澄鮮一畝餘。柳根連岸盡，荷葉出萍初。極浦清相似，幽禽到不虛。夕陽庭際眺，槐雨滴疏疏。
留別光州王使君建
作者：賈島（唐）

杜陵千裡外，期在末秋歸。既見林花落，須防木葉飛。楚從何地盡，淮隔數峰微。回首餘霞失，斜陽照客衣。
宿姚合宅寄張司業籍
作者：賈島（唐）

閑宵因集會，柱史話先生。身愛無一事，心期往四明。松枝影搖動，石磬響寒清。誰伴南齋宿，月高霜滿城。
哭張籍
作者：賈島（唐）

精靈歸恍惚，石磬韻曾聞。即日是前古，誰人耕此墳。舊遊孤棹遠，故域九江分。本欲蓬瀛去，餐芝禦白雲。
靈準上人院
作者：賈島（唐）

掩扉當太白，臘數等松椿。禁漏來遙夜，山泉落近鄰。經聲終卷曉，草色幾芽春。海內知名士，交遊準上人。
寄柳舍人宗元
作者：賈島（唐）

格與功俱造，何人意不降。一宵三夢柳，孤泊九秋江。擢第名重列，沖天字幾雙。誓為仙者僕，側執馭風幢。
送玄巖上人歸西蜀
作者：賈島（唐）

玉壘山中寺，幽深勝概多。藥成彭祖搗，頂受七輪摩。去臘催今夏，流光等逝波。會當依糞掃，五嶽遍頭陀。
寄宋州田中丞
作者：賈島（唐）

古郡近南徐，關河萬裡餘。相思深夜後，未答去秋書。自別知音少，難忘識面初。舊山期已久，門掩數畦蔬。
送朱休歸劍南
作者：賈島（唐）

劍南歸受賀，太學賦聲雄。山路長江岸，朝陽十月中。芽新抽雪茗，枝重集猿楓。卓氏琴臺廢，深蕪想徑通。
寄長武朱尚書
作者：賈島（唐）

不日即登壇，槍旗一萬竿。角吹邊月沒，鼓絕爆雷殘。中國今如此，西荒可取難。白衣思請謁，徒步在長安。
送皇甫侍禦
作者：賈島（唐）

曉鐘催早期，自是赴嘉招。舟泊湘江闊，田收楚澤遙。雁驚起衰草，猿渴下寒條。來使黔南日，時應問寂寥。
郊居即事
作者：賈島（唐）

住此園林久，其如未是家。葉書傳野意，簷溜煮胡茶。雨後逢行鷺，更深聽遠蛙。自然還往裡，多是愛煙霞。
夜集姚合宅期可公不至
作者：賈島（唐）

公堂秋雨夜，已是念園林。何事疾病日，重論山水心。孤燈明臘後，微雪下更深。釋子乖來約，泉西寒磬音。
喜李餘自蜀至
作者：賈島（唐）

迢遞岷峨外，西南驛路高。幾程尋嶮棧，獨宿聽寒濤。白鳥飛還立，青猿斷更號。往來從此過，詞體近風騷。
王侍禦南原莊
作者：賈島（唐）

買得足雲地，新栽藥數窠。峰頭盤一徑，原下注雙河。春寺閑眠久，晴臺獨上多。南齋宿雨後，仍許重來麼。
送康秀才
作者：賈島（唐）

俱為落第年，相識落花前。酒瀉兩三盞，詩吟十數篇。行岐逢塞雨，嘶馬上津船。樹影高堂下，回時應有蟬。
送僧
作者：賈島（唐）

此生披衲過，在世得身閑。日午遊都市，天寒往華山。言歸文字外，意出有無間。仙掌雲邊樹，巢禽時出關。
寄魏少府
作者：賈島（唐）

來時乖面別，終日使人慚。易記卷中句，難忘燈下談。濕苔粘樹癭，瀑布濺房庵。音信如相惠，移居古井南。
原居即事言懷贈孫員外
作者：賈島（唐）

出入土門偏，秋深石色泉。徑通原上草，地接水中蓮。採菌依餘枿，拾薪逢刈田。鑷撏白髮斷，兵阻尺書傳。避路來華省，抄詩上彩箋。高齋久不到，猶喜未經年。
登樓
作者：賈島（唐）

秋日登高望，涼風吹海初。山川明已久，河漢沒無餘。遠近涯寥夐，高低中太虛。賦因王閣筆，思比謝遊疏。
上樂使君救康成公
作者：賈島（唐）

曾夢諸侯笑，康囚議脫枷。千根池裡藕，一朵火中花。
昆明池泛舟
作者：賈島（唐）

一枝青竹榜，泛泛綠萍裡。不見釣魚人，漸入秋塘水。
送僧
作者：賈島（唐）

大內曾持論，天南化俗行。舊房山雪在，春草嶽陽生。曉了蓮經義，堪任寶蓋迎。王侯皆護法，何寺講鐘鳴。
送劉知新往襄陽
作者：賈島（唐）

此別誠堪恨，荊襄是舊遊。眼光懸欲落，心緒亂難收。花木三層寺，煙波五相樓。因君兩地去，長使夢悠悠。
寄慈恩寺鬱上人
作者：賈島（唐）

中秋期夕望，虛室省相容。北斗生清漏，南山出碧重。露寒鳩宿竹，鴻過月圓鐘。此夜情應切，衡陽舊住峰。
郊廟歌辭：祭方丘樂章：順和
作者：不詳（唐）

萬方資以化，交泰屬昇平。易從業惟簡，得一道斯寧。具儀光玉帛，送舞變鹹英。黍稷良非貴，明德信惟馨。
郊廟歌辭：祭方丘樂章：肅和
作者：不詳（唐）

至矣坤德，皇哉地祇。開元統紐，合大承規。九宮肅列，六典相儀。永言配命，長保無虧。
郊廟歌辭：祭方丘樂章：雍和
作者：不詳（唐）

柔而能方，直而能敬。載厚以德，大亨以正。有滌斯牷，有馨斯盛。介茲景福，祚我休慶。
郊廟歌辭：祭方丘樂章：舒和
作者：不詳（唐）

玉幣牲牷分薦享，羽旄幹戚遞成容。一德惟寧兩儀泰，三才保合四時邕。
郊廟歌辭：祭方丘樂章：順和
作者：不詳（唐）

陰祇協贊，厚載方貞。牲幣具舉，簫管備成。其禮惟肅，其德惟明。神之聽矣，式鑒虔誠。
郊廟歌辭：武后大享拜洛樂章：昭和
作者：不詳（唐）

九玄眷命，三聖基隆。奉承先旨，明臺畢功。宗祀展敬，冀表深衷。永昌帝業，式播淳風。
郊廟歌辭：武后大享拜洛樂章：致和
作者：不詳（唐）

神功不測兮運陰陽，包藏萬宇兮孕八荒。天符既出兮帝業昌，願臨明祀兮降禎祥。
郊廟歌辭：武后大享拜洛樂章：咸和
作者：不詳（唐）

坎澤祠容備舉，坤壇祭典爰申。靈眷遙行秘躅，方期交際懸應。
郊廟歌辭：武后大享拜洛樂章：九和
作者：不詳（唐）

祗荷坤德，欽若干靈。慚惕罔置，興居匪寧。恭崇禮則，肅奉儀形。惟憑展敬，敢薦非馨。
郊廟歌辭：武后大享拜洛樂章：顯和
作者：不詳（唐）

菲躬承睿顧，薄德忝坤儀。幹幹遵後命，翼翼奉先規。撫俗勤雖切，還淳化尚虧。未能弘至道，何以契明祇。
郊廟歌辭：武后大享拜洛樂章：顯和
作者：不詳（唐）

顧德有慚虛菲，明祇屢降禎符。汜水初呈秘象，
郊廟歌辭：武后大享拜洛樂章：昭和
作者：不詳（唐）

舒陰致養，合大資生。德以恆固，功由永貞。升歌薦序，垂幣翹誠。虹開玉照，鳳引金聲。
郊廟歌辭：武后大享拜洛樂章：敬和
作者：不詳（唐）

蘭俎既升，蘋羞可薦。金石載設，鹹英已變。林澤斯總，山川是遍。敢用敷誠，實惟忘倦。
郊廟歌辭：武后大享拜洛樂章：齊和
作者：不詳（唐）

沈潛演貺分三極，廣大凝禎總萬方。既薦羽旌文化啟，還呈幹戚武威揚。
郊廟歌辭：武后大享拜洛樂章：德和
作者：不詳（唐）

夕惕司龍契，晨兢當鳳扆。崇儒習舊規，偃伯循先旨。絕壤飛冠蓋，遐區麗山水。幸承三聖餘，忻屬千年始。
郊廟歌辭：武后大享拜洛樂章：禋和
作者：不詳（唐）

百禮崇容，千官肅事。靈降無兆，神凝有粹。奠享鹹周，威儀畢備。奏夏登列，歌雍徹肆。
郊廟歌辭：武后大享拜洛樂章：通和
作者：不詳（唐）

皇皇靈眷，穆穆神心。暫動凝質，還歸積陰。功玄樞紐，理寂高深。銜恩佩德，聳志翹襟。
郊廟歌辭：武后大享拜洛樂章：歸和
作者：不詳（唐）

言旋雲洞兮躡煙途，永寧中宇兮安下都。包涵動植兮順榮枯，長貽寶貺兮贊璿圖。
郊廟歌辭：武后大享拜洛樂章：又歸和
作者：不詳（唐）

調雲闋兮神座興，驂雲駕兮儼將升。騰絳霄兮垂景佑，翹丹懇兮荷休徵。
郊廟歌辭：祭方丘樂章：順和
作者：不詳（唐）

坤厚載物，德柔垂祉。九域鹹雍，四溟為紀。敬因良節，虔修陰祀。廣樂式張，靈其降止。
郊廟歌辭：祭方丘樂章：金奏
作者：不詳（唐）

坤元至德，品物資生。神凝博厚，道協高明。列鎮五嶽，環流四瀛。於何不載，萬寶斯成。
郊廟歌辭：祭方丘樂章：順和
作者：不詳（唐）

樂備金石，禮光尊俎。大享爰終，洪休是舉。雨零感節，雲飛應序。纓紱載辭，皇靈具舉。
郊廟歌辭：祭汾陰樂章：順和
作者：韓思複（唐）

大樂和暢，殷薦明神。一降通感，八變必臻。有求斯應，無德不親。降靈醉止，休徵萬人。
郊廟歌辭：祭汾陰樂章：太簇角
作者：盧從願（唐）

坤元載物，陽樂發生。播殖資始，品匯咸亨。列俎棋佈，方壇砥平。神歆禋祀，後德惟明。
郊廟歌辭：祭汾陰樂章：姑洗徵
作者：劉晃（唐）

大君出震，有事郊禋。齋戒既肅，馨香畢陳。樂和禮備，候暖風春。恭惟降福，實賴明神。
郊廟歌辭：祭汾陰樂章：南呂羽
作者：韓休（唐）

於穆浚哲，維清緝熙。肅事昭配，永言孝思。滌濯靜嘉，馨香在茲。神之聽之，用受福釐。
郊廟歌辭：祭汾陰樂章：太和
作者：王晙（唐）

於穆聖皇，六葉重光。太原刻頌，後土疏場。寶鼎呈符，歊雲孕祥。禮樂備矣，降福穰穰。
郊廟歌辭：祭汾陰樂章：肅和
作者：崔玄童（唐）

聿修嚴配，展事禋宗。祥符寶鼎，禮備黃琮。祝詞以信，明德惟聰。介茲景福，永永無窮。
郊廟歌辭：祭汾陰樂章：雍和
作者：賈曾（唐）

蠲我饎餴，絜我膋薌。有豆孔碩，為羞既臧。至誠無昧，精意惟芳。神其醉止，欣欣樂康。
郊廟歌辭：祭汾陰樂章：壽和
作者：蘇頲（唐）

禮物斯具，樂章乃陳。誰其作主，皇考聖真。對越在天，聖明佐神。窅然汾上，厚澤如春。
郊廟歌辭：祭汾陰樂章：舒和
作者：何鸞（唐）

樂奏雲闋，禮章載虔。禋宗於地，昭假於天。惟馨薦矣，既醉歆焉。神之降福，永永萬年。
郊廟歌辭：祭汾陰樂章：凱安
作者：蔣挺（唐）

維歲之吉，維辰之良。聖君紱冕，肅事壇場。大禮已備，大樂斯張。神其醉止，降福無疆。
郊廟歌辭：祭汾陰樂章：順和
作者：源光裕（唐）

方丘既膳，嘉饗載謐。齊敬畢誠，陶匏貴質。秀畢豐薦，芳俎盈實。永永福流，其升如日。
郊廟歌辭：禪社首樂章：順和
作者：不詳（唐）

至哉含柔德，萬物資以生。常順稱厚載，流謙通變盈。聖心事能察，增廣陳厥誠。黃祇僾如在，泰折俟咸亨。
郊廟歌辭：禪社首樂章：太和
作者：不詳（唐）

肅我成命，於昭黃祇。裘冕而祀，陟降在斯。五音克備，八音聿施。緝熙肆靖，厥心匪離。
郊廟歌辭：禪社首樂章：肅和
作者：不詳（唐）

黃祇是祗，我其夙夜。寅畏誠絜，匪遑寧舍。禮以琮玉，薦厥茅藉。念茲降康，胡寧克暇。
郊廟歌辭：禪社首樂章：雍和
作者：不詳（唐）

夙夜宥密，不敢寧宴。五齊既陳，八音在縣。粢盛以潔，房俎斯薦。惟德惟馨，尚茲克遍。
郊廟歌辭：禪社首樂章：壽和
作者：不詳（唐）

惟以明發，有懷載殷。樂盈而反，禮順其禋。立清以獻，薦欲是親。於穆不已，裒對斯臻。
郊廟歌辭：禪社首樂章：福和
作者：不詳（唐）

穆穆天子，告成岱宗。大裘如濡，執珽有顒。樂以平志，禮以和容。上帝臨我，雲胡肅邕。
郊廟歌辭：禪社首樂章：太和
作者：不詳（唐）

昭昭有唐，天俾萬國。列祖應命，四宗順則。申錫無疆，宗我同德。曾孫繼序，享神配極。
郊廟歌辭：禪社首樂章：靈具醉
作者：不詳（唐）

靈具醉，杳熙熙。靈將往，眇禗禗。顧明德，吐正辭。爛遺光，流禎祺。
郊廟歌辭：祭神州樂章：肅和
作者：不詳（唐）

大矣坤儀，至哉神縣。包含日域，牢籠月竁。露絜三清，風調六變。皇祇介祉，式歆恭薦。
郊廟歌辭：祭神州樂章：雍和
作者：不詳（唐）

泰折嚴享，陰郊展敬。禮以導神，樂以和性。黝牲在列，黃琮俯映。九土既平，萬邦貽慶。
郊廟歌辭：祭神州樂章：舒和
作者：不詳（唐）

坤道降祥和庶品，靈心載德厚群生。水土既調三極泰，文武畢備九區平。
郊廟歌辭：祭神州樂章：迎神
作者：不詳（唐）

黃輿厚載，赤寰歸德。含育九區，保安萬國。誠敬無怠，禋祀有則。樂以迎神，其儀不忒。
郊廟歌辭：祭神州樂章：送神
作者：不詳（唐）

神州陰祀，洪恩廣濟。草樹沾和，飛沉沐惠。禮修鼎俎，奠歆瑤幣。送樂有章，靈軒其逝。
郊廟歌辭：祭太社樂章：肅和
作者：不詳（唐）

後土凝德，神功協契。九域底平，兩儀交際。戊期應序，陰墉展幣。靈車少留，俯歆樽桂。
郊廟歌辭：祭太社樂章：雍和
作者：不詳（唐）

美報崇本，嚴恭展事。受露疏壇，承風啟地。絜粢登俎，醇犧入饋。介福遠流，群生畢遂。
郊廟歌辭：祭太社樂章：舒和
作者：不詳（唐）

神道發生敷九稼，陰極乘仁暢八埏。緯武經文隆景化，登祥薦祉啟豐年。
郊廟歌辭：祭太社樂章：迎神
作者：不詳（唐）

烈山有子，後土有臣。播種百穀，濟育兆人。春官緝禮，宗伯司禋。戊為吉日，迎享茲辰。
郊廟歌辭：祭太社樂章：送神
作者：不詳（唐）

吉祥式就，酬功載畢。親地尊天，禮文經術。貺徵令序，福流初日。神馭爰歸，祠官其出。
郊廟歌辭：蠟百神樂章：肅和
作者：不詳（唐）

序迫歲陰，日躔星紀。爰稽茂典，聿崇清祀。綺幣霞舒，瑞珪虹起。百禩垂裕，萬靈薦祉。
郊廟歌辭：蠟百神樂章：雍和
作者：不詳（唐）

緹鑰勁序，玄英晚候。姬蠟開儀，豳歌入奏。蕙馥雕俎，蘭芬玉酎。大享明祇，永綏多佑。
郊廟歌辭：蠟百神樂章：舒和
作者：不詳（唐）

經緯兩儀文化洽，削平方域武功成。瑤弦自樂乾坤泰，玉戚長歡區宇寧。
郊廟歌辭：蠟百神樂章：迎神
作者：不詳（唐）

八蠟開祭，萬物合祀。上極天維，下窮坤紀。鼎俎流芬，樽彝薦美。有靈有祇，鹹希來止。
郊廟歌辭：蠟百神樂章：送神
作者：不詳（唐）

十旬歡洽，一日祠終。澄彝拂俎，報德酬功。慮虔容肅，禮縟儀豐。神其降祉，整馭隨風。
郊廟歌辭：享先農樂章：咸和
作者：不詳（唐）

粒食伊始，農之所先。古今攸賴，是曰人天。耕斯帝籍，播厥公田。式崇明祀，神其福焉。
郊廟歌辭：享先農樂章：肅和
作者：不詳（唐）

樽彝既列，瑚簋方薦。歌工載登，幣禮斯奠。肅肅享祀，顒顒纓弁。神之聽之，福流寰縣。
郊廟歌辭：享先農樂章：雍和
作者：不詳（唐）

前夕視牲，質明奉俎。沐芳整弁，其儀式序。盛禮畢陳，嘉樂備舉。歆我懿德，非馨稷黍。
郊廟歌辭：享先農樂章：舒和
作者：不詳（唐）

羽鑰低昂文綴已，幹戚蹈厲武行初。望歲祈農神所聽，延祥介福豈雲虛。
郊廟歌辭：享先農樂章：咸和
作者：不詳（唐）

三推禮就，萬庾祈凝。夤賓志遠，藨袞惟興。降歆肅薦，垂佑祗膺。送神有樂，神其上升。
郊廟歌辭：享先蠶樂章：永和
作者：不詳（唐）

芳春開令序，韶苑暢和風。惟靈申廣佑，利物表神功。綺會周天宇，黼黻藻寰中。庶幾承慶節，歆奠下帷宮。
郊廟歌辭：享先蠶樂章：肅和
作者：不詳（唐）

明靈光至德，深功掩百神。祥源應節啟，福緒逐年新。萬宇承恩覆，七廟佇恭禋。於茲申至懇，方期遠慶臻。
郊廟歌辭：享先蠶樂章：展敬
作者：不詳（唐）

霞莊列寶衛，雲集動和聲。金卮薦綺席，玉幣委芳庭。因心罄丹款，先己勵蒼生。所冀延明福，於茲享至誠。
郊廟歌辭：享先蠶樂章：絜誠
作者：不詳（唐）

桂筵開玉俎，蘭圃薦瓊芳。八音調鳳曆，三獻奉鸞觴。絜粢申大享，庭宇冀降祥。神其覃有慶，契福永無疆。
郊廟歌辭：享先蠶樂章：昭慶
作者：不詳（唐）

仙壇禮既畢，神駕儼將升。佇屬深祥起，方期庶績凝。虔誠資宇內，務本勖黎蒸。靈心昭備享，率土洽休徵。
郊廟歌辭：釋奠文宣王樂章：誠和
作者：不詳（唐）

聖道日用，神幾不測。金石以陳，絃歌載陟。爰釋其菜，匪馨於稷。來顧來享，是宗是極。
郊廟歌辭：釋奠文宣王樂章：承和
作者：不詳（唐）

萬國以貞光上嗣，三善茂德表重輪。視膳寢門尊要道，高闢崇賢引正人。
郊廟歌辭：釋奠文宣王樂章：肅和
作者：不詳（唐）

粵惟上聖，有縱自天。傍周萬物，俯應千年。舊章允著，嘉贄孔虔。王化茲首，儒風是宣。
郊廟歌辭：釋奠文宣王樂章：雍和
作者：不詳（唐）

堂獻瑤篚，庭敷璆縣。禮備其容，樂和其變。肅肅親享，雍雍執奠。明德惟馨，蘋蘩可薦。
郊廟歌辭：釋奠文宣王樂章：舒和
作者：不詳（唐）

隼集龜開昭聖烈，龍蹲鳳跱肅神儀。尊儒敬業宏圖闡，緯武經文盛德施。
郊廟歌辭：享孔子廟樂章：迎神
作者：不詳（唐）

通吳表聖，問老探真。三千弟子，五百賢人。億齡規法，萬載嗣禋。潔誠以祭，奏樂迎神。
郊廟歌辭：享孔子廟樂章：送神
作者：不詳（唐）

醴溢犧象，羞陳俎豆。魯壁類聞，泗川如覯。裡校覃福，胄筵承佑。雅樂清音，送神具奏。
郊廟歌辭：釋奠武成王樂章：迎神
作者：不詳（唐）

蔔畋不從，兆發非熊。乃傾荒政，爰佐一戎。盛烈載垂，命祀惟崇。日練上戊，宿嚴閟宮。迎奏嘉至，感而遂通。
郊廟歌辭：釋奠武成王樂章：奠幣登歌
作者：不詳（唐）

管磬升，羶薌集。上公進，嘉幣執。信以通，僾如及。恢帝功，錫後邑。四維張，百度立。綿億載，邈難挹。
郊廟歌辭：釋奠武成王樂章：迎俎酌獻
作者：不詳（唐）

五齊潔，九牢碩。梡橛循，罍斝滌。進具物，揚鴻績。和奏發，高靈寂。虔告終，繁祉錫。昭秩祀，永無易。
郊廟歌辭：釋奠武成王樂章：亞獻終獻
作者：不詳（唐）

貳觴以獻，三變其終。顧此非馨，尚達斯衷。茅縮可致，
郊廟歌辭：釋奠武成王樂章：送神
作者：不詳（唐）

明祀方終，備樂斯闋。黝纁就瘞，豆籩告撤。肸蠁尚餘，光景雲滅。返歸虛極，神心則悅。
郊廟歌辭：享龍池樂章：第一章
作者：姚崇（唐）

恭聞帝裡生靈沼，應報明君鼎業新。既協翠泉光寶命，獨有前池一小雁，叨承舊惠入天津。
郊廟歌辭：享龍池樂章：第二章
作者：蔡孚（唐）

帝宅王家大道邊，神馬龍龜湧聖泉。昔日昔時經此地，莫言波上春雲少，只為從龍直上天。
郊廟歌辭：享龍池樂章：第三章
作者：沈佺期（唐）

龍池躍龍龍已飛，龍德光天天不違。池開天漢分黃道，為報寰中百川水，來朝此地莫東歸。
郊廟歌辭：享龍池樂章：第四章
作者：盧懷慎（唐）

代邸東南龍躍泉，清漪碧浪遠浮天。樓臺影就波中出，大川既濟慚為楫，報德空思奉細涓。
郊廟歌辭：享龍池樂章：第五章
作者：姜皎（唐）

龍池初出此龍山，常經此地謁龍顏。日日芙蓉生夏水，願似飄颻五雲影，從來從去九天間。
郊廟歌辭：享龍池樂章：第六章
作者：崔日用（唐）

龍興白水漢興符，聖主時乘運鬥樞。岸上豐茸五花樹，風色雲光隨隱見，赤雲神化象江湖。
郊廟歌辭：享龍池樂章：第七章
作者：蘇頲（唐）

西京鳳邸躍龍泉，佳氣休光鎮在天。軒後霧圖今已得，願侍巡遊同舊裡，更聞簫鼓濟樓船。
郊廟歌辭：享龍池樂章：第八章
作者：李乂（唐）

星分邑裡四人居，水洊源流萬頃餘。魏國君王稱象處，自有神靈滋液地，年年雲物史官書。
郊廟歌辭：享龍池樂章：第九章
作者：薑晞（唐）

靈沼縈回邸第前，浴日涵天寫曙天。始見龍臺升鳳闕，欲化帝圖從此受，正同河變一千年。
郊廟歌辭：享龍池樂章：第十章
作者：裴璀（唐）

乾坤啟聖吐龍泉，泉水年年勝一年。始看魚躍方成海，休氣榮光常不散，懸知此地是神仙。
夜入瞿唐峽
作者：白居易（唐）

瞿唐天下險，夜上信難哉。岸似雙屏合，天如匹帛開。逆風驚浪起，拔zB暗船來。欲識愁多少，高於灩澦堆。
初到忠州贈李六
作者：白居易（唐）

好在天涯李使君，江頭相見日黃昏。吏人生梗都如鹿，更無平地堪行處，虛受朱輪五馬恩。
郡齋暇日憶廬山草堂兼寄二林僧社三十韻多敘貶官已來出處之意
作者：白居易（唐）

諫諍知無補，遷移分所當。不堪匡聖主，只合事空王。龍象投新社，鵷鸞失故行。沉吟辭北闕，誘引向西方。便住雙林寺，仍開一草堂。平治行道路，安置坐禪床。手版支為枕，頭巾閣在牆。先生烏幾舄，居士白衣裳。竟歲何曾悶，終身不擬忙。滅除殘夢想，換盡舊心腸。世界多煩惱，形神久損傷。正從風鼓浪，轉作日銷霜。吾道尋知止，君恩偶未忘。忽蒙頒鳳詔，兼謝剖魚章。蓮靜方依水，葵枯重仰陽。三車猶夕會，五馬已晨裝。去似尋前世，來如別故鄉。眉低出鷲嶺，腳重下蛇岡。漸望廬山遠，彌愁峽路長。香爐峰隱隱，巴字水茫茫。瓢掛留庭樹，經收在屋樑。春拋紅藥圃，夏憶白蓮塘。唯擬捐塵事，將何答寵光。有期追永遠，無政繼龔黃。南國秋猶熱，西齋夜暫涼。閑吟四句偈，靜對一爐香。身老同丘井，心空是道場。覓僧為去伴，留俸作歸糧。為報山中侶，憑看竹下房。會應歸去在，松菊莫教荒。
贈康叟
作者：白居易（唐）

八十秦翁老不歸，南賓太守乞寒衣。再三憐汝非他意，天寶遺民見漸稀。
鸚鵡
作者：白居易（唐）

竟日語還默，中宵棲複驚。身囚緣彩翠，心苦為分明。暮起歸巢思，春多憶侶聲。誰能拆籠破，從放快飛鳴。
京使回累得南省諸公書因以長句詩寄謝蕭五劉二元八吳十一韋大陸郎中崔二十二牛二李七庾三十二李六李十楊三樊大楊十二員外
作者：白居易（唐）

雪壓泥埋未死身，每勞存問愧交親。浮萍飄泊三千里，瘴鄉得老猶為幸，豈敢傷嗟白髮新。
東城春意
作者：白居易（唐）

風軟雲不動，郡城東北隅。晚來春澹澹，天氣似京都。弦管隨宜有，杯觴不道無。其如親故遠，無可共歡娛。
木蓮樹生巴峽山谷間，巴民亦呼為黃心樹，大者高五丈，涉冬不凋，身如青楊，有白文，葉如桂，厚大無脊，花如蓮，香色豔膩皆同，獨房蕊有異。四月初始開，自開迨謝，僅二十日。忠州西北十里，有鳴玉谿，生者穠茂尤異。元和十四年夏，命道士母丘元志寫，惜其遐僻，因題三絕句雲
作者：白居易（唐）

如折芙蓉栽旱地，似拋芍藥掛高枝。雲埋水隔無人識，唯有南賓太守知。紅似燕支膩如粉，傷心好物不須臾。山中風起無時節，明日重來得在無。已愁花落荒巖底，複恨根生亂石間。幾度欲移移不得，天教拋擲在深山。
種桃杏
作者：白居易（唐）

無論海角與天涯，大抵心安即是家。路遠誰能念鄉曲，
新秋
作者：白居易（唐）

二毛生鏡日，一葉落庭時。老去爭由我，愁來欲泥誰。空銷閑歲月，不見舊親知。唯弄扶床女，時時強展眉。
龍昌寺荷池
作者：白居易（唐）

冷碧新秋水，殘紅半破蓮。從來寥落意，不似此池邊。
聽竹枝贈李侍禦
作者：白居易（唐）

巴童巫女竹枝歌，懊惱何人怨咽多。暫聽遣君猶悵望，長聞教我複如何。
寄胡餅與楊萬州
作者：白居易（唐）

胡麻餅樣學京都，面脆油香新出爐。寄與饑饞楊大使，嘗看得似輔興無。